Hof beslis ten gunste van AfriForum in muilbandsaak | Maroela Media
Dit volg ná 'n vroeëre mediaverklaring van AfriForum se organiseerder in die Noord-Kaapstreek, Wesley Martin, rakende Bozwana se twyfelagtige tendertransaksies. AfriForum is namens sy Kuruman-tak betrokke by 'n afsonderlike regstryd om die uitbetaling van meer as R4 miljoen belastinggeld aan Bozwana se maatskappy TEB Properties te verhoed.
AfriForum het in sy mediaverklarings kommentaar gelewer op sekere sakepraktyke van Bozwana en sy talle maatskappye, wat al meer as 2 jaar lank in die media figureer. Volgens een so 'n berig wat in die Mail & Guardian verskyn het, het 'n voormalige kollega van Bozwana aangevoer dat hy op 'n onwettige wyse tenderdokumentasie bekom het. Verder is beweer Bozwana verkry tenders terwyl hy oor geen infrastruktuur beskik of die nodige kundigheid en ervaring het nie.
Volgens AfriForum is TEB Properties en sy direkteur, Bozwana, nou reeds bekend vir kooptransaksies en tenders wat skeefloop, en eise vir vergoeding wat daarna ingestel word. Die burgerregte-organisasie sê dit lyk asof dit 'n patroon geword het.
"AfriForum verwelkom die bevel en gaan voort om in die openbare belang op te tree en glo verder dat tendertransaksies tussen privaat maatskappye en munisipaliteite beslis in die openbare belang is," het Werner Human, AfriForum se regsverteenwoordiger, gesê.
AfriForum se hersieningsaansoek in die Noord-Kaapse hooggeregshof in Kimberley om 'n resolusie van die Raad tersyde te stel wat 'n betaling van R4,25 miljoen aan Bozwana goedgekeur het, word op 5 Desember in dié hof aangehoor.
"Omstrede" sakeman wil AfriForum muilband
AfriForum-aansoek stuit R4 miljoen-betaling aan omstrede sakeman
Mens kan maar net die hoogste lof hê vir die burgerlike onganisasie AfriForum wat grootskaalse werk verrig om omstredenhede aan die lig te bring en vele gevalle van moontlike korrupsie via hofgedinge te keer. Bravo AfriForum !!!!